

SZIGETSZENTMIKLÓS VÁROS
ÖNKORMÁNYZATA
KÉPVISELŐ-TESTÜLETÉNEK

10/2022. (VII.05.) ÖNKORMÁNYZATI RENDELETE

a nem közművel összegyűjtött háztartási szennyvíz begyűjtésére vonatkozó közszolgáltatásról szóló

12/2014. (V.05.) önkormányzati rendelet módosításáról

Szigetszentmiklós Város Önkormányzatának Képviselő-testülete a vízgazdálkodásról szóló 1995. évi LVII. törvény 45. § (6) bekezdésében kapott felhatalmazás alapján, a vízgazdálkodásról szóló 1995. évi LVII. törvény 44/C. § (2) bekezdés és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. és 19. pontjában meghatározott feladatkörében eljárva a következőket rendeli el:

**1. §**

A nem közművel összegyűjtött háztartási szennyvíz begyűjtésére vonatkozó közszolgáltatásról szóló 12/2014. (V.05.) önkormányzati rendelet 1. és 2. §-a helyébe a következő rendelkezések lépnek:

**„1. §**

A nem közművel összegyűjtött háztartási szennyvíz (a továbbiakban: szennyvíz) begyűjtésére, szállítására és ártalommentes elhelyezésére vonatkozó közszolgáltatást (a továbbiakban: közszolgáltatás) Szigetszentmiklós Város Önkormányzata (a továbbiakban: Önkormányzat) a Város közigazgatási területén közszolgáltató, annak hiányában a Fővárosi Katasztrófavédelmi Igazgatóság által kijelölt közérdekű szolgáltató (a továbbiakban: közszolgáltató) igénybevételével szervezi és tartja fenn.

**2. §**

(1) A közszolgáltatás nyújtására kijelölt közszolgáltató az új közszolgáltatási szerződés megkötéséig, de legfeljebb 2027. március 31. napjáig Szigetszentmiklós Város egész területén a Faragó Környezetvédelmi Kft. (2366 Kakucs, Ipartelep 12-16., cégjegyzékszám: 13 09 195872, adószám: 12859375-2-13, KÜJ azonosító: 100 669 954, KTJ azonosító: 101 004 436).

(2) A közszolgáltató által az ártalmatlanításra és lerakásra használandó szennyvíztelep, illetőleg leürítő hely:

*a)* Albertfalvai átemelőtelep (Budapest XI. kerület, Hunyadi János út 16.),

*b)* Budapest XXI. kerület, Rév utca 3.,

*c)* Budapest XVII. kerület, Tói malom utcai koncentrált leürítőhely,

*d)* Dél-pesti szennyvíztisztító telep (Budapest XXII. kerület, Meddőhányó u. 1.).”

**2. §**

A Rendelet 3. §-a a következő (3) és (4) bekezdéssel egészül ki:

„(3) A közszolgáltatási szerződés tartalmára vonatkozóan a nem közművel összegyűjtött háztartási szennyvíz begyűjtésére vonatkozó közszolgáltatási tevékenység részletes szabályairól szóló 455/2013. (XI.29.) Kormányrendelet 6-9. §-ának szabályait kell alkalmazni.

(4) A közszolgáltatási szerződésben – a külön jogszabályokban előírtakon kívül – rögzíteni kell:

*a)* a nem közművel összegyűjtött háztartási szennyvíz gyűjtésének módját, valamint elszállításának a bejelentéstől számított határidejét,

*b)* a közszolgáltató által igénybe vehető háztartási szennyvizet befogadó létesítményeket és azok pontos címét,

*c)* a közszolgáltatónak a lakosság és az ingatlantulajdonosok irányába fennálló tájékoztatási kötelezettségét és teljesítésének módját.”

**3. §**

A Rendelet 6. §-a helyébe a következő rendelkezés lép:

**„6. §**

(1) A szennyvíznek a nem közművel összegyűjtött háztartási szennyvíz begyűjtésére vonatkozó közszolgáltatási tevékenység részletes szabályairól szóló 455/2013. (XI.29.) Kormányrendelet 1. § (2) bekezdése szerinti kötelező elszállítását az ingatlantulajdonosnak kell megrendelnie a közszolgáltatótól.

(2) Az üdülőingatlanok és az időlegesen használt ingatlanok tulajdonosai a közszolgáltatást szükség szerint, de minimum 3 évente egyszer kötelesek igénybe venni.”

**4. §**

A Rendelet 9. §-a helyébe a következő rendelkezés lép:

**„9. §**

A közszolgáltatás díját az Önkormányzat legalább egy éves díjfizetési időszakra állapítja meg, természetes személy ingatlantulajdonosok esetében a szippantott szennyvízre vonatkozó rezsicsökkentésről, valamint egyes törvényeknek a további rezsi csökkentéssel összefüggő módosításáról szóló 2013. évi CXIV. törvény 1 §-ában meghatározottak figyelembevételével.”

**5. §**

A Rendelet 11–13. §-a helyébe a következő rendelkezések lépnek:

**„11. §**

A megrendelőktől a közszolgáltató gyűjti be a nem közművel összegyűjtött háztartási szennyvíz szállítás és kezelés díját. A közszolgáltatási díj fizetése a gyűjtőakna ürítése után, készpénzfizetéssel történik. A készpénz átadását közszolgáltató átvételi nyugta adásával ismeri el, a számlát e-mailen (e-mail cím hiányában postai levélként) legkésőbb a szállítást követő munkanapon megküldi a megrendelő részére.

**12. §**

A közszolgáltató a megrendelővel – kivéve a természetes személyeket – halasztott (utalással történő) fizetésben is megegyezhet. A közszolgáltató 5 napon belül számlát bocsát ki a gazdálkodó szervezet ingatlantulajdonos által fizetendő közszolgáltatási díjról. A számla alapján az ingatlantulajdonos a közszolgáltatási díjat a közszolgáltató részére utólag, a számla keltétől számított 8 napon belül köteles kiegyenlíteni.

**13. §**

A közszolgáltató a díjhátralék, mint adók módjára behajtandó köztartozás behajtására a vízgazdálkodásról szóló 1995. évi LVII. törvény (a továbbiakban: Vgtv.) 44/E. §-ában foglaltak szerint intézkedik.”

**6. §**

A Rendelet 14. § (2) bekezdése helyébe a következő rendelkezés lép:

„(2) Az Önkormányzat talajterhelési díjjal, a közszolgáltatással és más, jogszabályban előírt feladataival kapcsolatban felmerült adatszolgáltatási igényeit közszolgáltató Önkormányzat kérésére és a Vgtv. 44/H. §-a alapján köteles teljesíteni.”

**7. §**

Ez a rendelet a kihirdetését követő napon lép hatályba.

|  |  |
| --- | --- |
| **dr. Szilágyi Anita** jegyző | **Nagy János**polgármester |

**ZÁRADÉK**

Szigetszentmiklós Város Önkormányzatának Képviselő-testülete ezen rendeletét 2022. július 4. napján alkotta, 2022. július 5. napján kihirdetésre került.

**dr. Szilágyi Anita**jegyző